Ifølge Ekstra Bladets oplysninger er Kevin Magnussen tæt på en aftale, så han i januar kører 24 timers-løbet på Daytona

Forberedelserne til 2018-sæsonen i Formel 1 sender formentlig Kevin Magnussen på en afstikker til Florida og det ikoniske 24 timers løb på Daytona International Speedway, som køres i sidste weekend i januar.

Ifølge Ekstra Bladets oplysninger er den 25-årige dansker tæt på at blive præsenteret som den tredje Formel 1-kører, som deltager i langdistanceløbet. Går alt som planlagt skal han konkurrere mod både McLarens Fernando Alonso og Williams' Lance Stroll i prototype-klassen.

Blandt mange kunder i motorsport producerer Dallara chassier til Haas F1 Team. Forbindelsen er skabt gennem Haas' samarbejde med den italienske producent, så Kevin Magnussen kører for Action Express Racing, der også samarbejder med Dallara.

Teamet vandt den amerikanske IMSA prototype-klasse i 2014 og 2015 og har Christian Fittipaldi - nevø til F1-legenden Emerson Fittipaldi - blandt sine kørere.

Dermed kommer Kevin Magnussen for første gang til at dele asfalt i et løb med sin far.

Jan Magnussen kører 24 timers-løbet i Daytona for Corvette i sportsvognsklassen for de professionelle, GTLM. Danmarks mest vindende racerkører vandt løbet i sin klasse for første og eneste gang i 2015.

Action Express Racing blev sidste år nummer to i klassen på Daytona. Foto: imago/PanoramiC/All Over Press

Sidste år vandt Porsche-køreren Michael Christensen de 24 timer i Daytona i den lille sportsvognsklasse GTD, hvor der er amatører blandt kørerne.

Som arbejdsløs racerkører i 2015 kørte Kevin Magnussen en test for Porsche i tyskernes LMP1-racer. Prototyperne i USA minder i type om de racere, som benyttes i de store klasser i Le Mans og WEC-mesterskabet (World Endurance Championship).

Mens Fernando Alonso højst sandsynligt også kører Le Mans, skulle Kevin Magnussen på nuværende tidspunkt ikke have planer om at deltage i det 24 timers-løb.

Første vintertest i Formel 1 køres fra 26. februar, så der er hul i kalenderen til andre udfordringer.

Haas F1 Team vil hverken be- eller afkræfter Ekstra Bladets oplysninger.

Se også: F1-superstjerne klar til Le Mans

Se også: Temperamentet koger hos Kevin-kollega: 'Det hjælper bare ikke'

Se også: Det fik konsekvenser: Kevin-biludlejning dyrt for Haas

Verdens mest vindende: Her er Magnussens vilde tal